KIRJALLINEN KYSYMYS P-2264/99

esittäjä(t): José Salafranca Sánchez-Neyra (PPE-DE) komissiolle

(24. marraskuuta 1999)

Aihe: Oikaisukirjelmä vuoden 2000 talousarvion Latinalaista Amerikkaa ja Aasiaa koskeviin budjettikohtiin

Komissio hyväksyi 3. marraskuuta 1999 vuoden 2000 alustavaa talousarvioesitystä koskevan oikaisukirjelmän, jossa muun muassa vähennetään maksusitoumusmäärärahoja budjettikohdissa B7-310 (Rahoitusyhteistyö ja tekninen yhteistyö Latinalaisen Amerikan kehitysmaiden kanssa) ja B7-300 (Rahoitusyhteistyö ja tekninen yhteistyö Aasian kehitysmaiden kanssa). Vähennykset näissä kohdissa ovat 16,5 ja 27,5 miljoonaa euroa edelliseen alustavaan talousarvioesitykseen verrattuna. Kyseisille budjettikohdille myönnetyt varat olisivat siten selkeästi vuoden 1999 talousarviossa hyväksyttyjä määriä, mutta myös vuoden 1998 määriä pienemmät.

Ovatko alustavaan talousarvioesitykseen tehdyt kyseisten budjettikohtien leikkaukset lähtöisin ulkosuhteista tai kehitysyhteistyöstä ja humanitaarisesta avusta vastaavien komission jäsenten aloitteesta?

Kesäkuussa 1999 pidetyn Euroopan unionin ja Latinalaisen Amerikan ja Karibian valtioiden ja hallitusten päämiesten ensimmäisen huippukokouksen jälkeen Latinalaisen Amerikan mailla on EU:lle uudenlainen merkitys. Meksikon kanssa neuvotellaan parhaillaan taloudellisesta kumppanuudesta ja poliittisesta yhteistyöstä tehtävästä sopimuksesta, ja piakkoin alkavat neuvottelut Mercosurin ja Chilen kanssa. Katsooko komissio edellä mainittujen seikkojen valossa, että on poliittisesti edustuskelpoista vastata uusiin haasteisiin vähennetyillä resursseilla?

Chris Pattenin komission puolesta antama vastaus

(16. joulukuuta 1999)

Komission 3. marraskuuta 1999 hyväksymä oikaisukirjelmä koskee pääasiassa yhteisön apua Kosovon jälleenrakentamiseen. Koska vaadittavat taloudelliset ponnistukset ovat mittavat ja koska talousarvion otsakkeessa 4 (ulkoiset toimet) on määrätyt enimmäismäärät, on ollut tarpeen yhdistää toimenpiteitä. Otsakkeen 4 sisäinen uudelleenjärjestely on täydentävä ja välttämätön toimenpide (muut toimenpiteet ovat joustavuuden käyttö ja otsakkeen 4 enimmäismäärän nosto, joka taas laskee otsakkeen 1 enimmäismäärää). Edellä mainitut rajoitukset huomioon ottaen ne budjettikohdat, joihin uudelleenjärjestely kohdistuu, on valittu yhteistoiminnassa vastaavien komission yksikköjen kanssa objektiivisten arviointiperusteiden mukaisesti (tavoitteet, tarvearvioinnit, aikaisempi täytäntöönpano).

Vähennys on vaikuttanut Latinalaisen Amerikan, Aasian, Välimeren alueen kolmansien maiden ja uusien itsenäisten valtioiden kokonaismäärärahoihin sekä tietyihin yhteistyötä koskeviin horisontaalisiin toimiin myönnettyihin määrärahoihin. Alat, joihin vähennykset ovat vaikuttaneet, käsittävät myös ensisijaisia toimia muualla kuin Kosovossa, kuten Turkille ja Itä-Timorille annettavan avun.

Vaikka budjettikohtaa B7-310 (Rahoitusyhteistyö ja tekninen yhteistyö) on merkittävästi vähennetty oikaisukirjelmän seurauksena, Latinalaisen Amerikan kokonaismäärärahat ovat nykyään 301 miljoonaa euroa verrattuna vuoden 1999 talousarviossa olleeseen 313,1 miljoonaan euroon ja vuoden 1998 talousarviossa olleeseen 274 miljoonaan euroon. Tämä ilmentää Keski-Amerikan kunnostustoimille ja jälleenrakentamiselle annettua etusijaa hirmumyrsky Mitchin jälkeen (50 miljoonaa euroa vuonna 2000).

Yhteenvetona komissio katsoo, että Latinalaiselle Amerikalle myönnettyjen määrärahojen vähentyminen vuonna 2000 ei vaikuta arvoisan parlamentin jäsenen mainitsemiin tavoitteisiin, jotka pannaan täytäntöön käyttämällä tällä hetkellä käytettävissä olevia varoja. Näitä tavoitteita ei sitä paitsi välttämättä täytetä toimilla, jotka kuuluvat rahoitusyhteistyötä ja teknistä yhteistyötä koskevasta budjettikohdasta rahoitettaviin hankkeisiin.